ཁོང་བོད་ཀྱི་ཐང་བྲིས་སྒྱུ་རྩལ་རིག་གནས་ཀྱི་ལམ་དུ་ཞུགས་པའི་བརྒྱུད་རིམ་སྐོར་ལ་ཁོང་གིས།ང་རང་ལ་མཚོན་ན་ཆུང་དུས་ནས་རི་མོ་འབྲི་རྒྱུར་དགའ་བོ་ཡོད།ངའི་ཕ་རྒན་རི་མོ་མཁན་ལག་བདེ་ཞིག་ཡིན་འདུགང་རང་ཆུང་དུས་ཁོང་གིས་མདུན་ཅོག་སོགས་ཀྱི་སྟེང་ལ་འབྲུག་དང་མེ་ཏོག་འབྲི་བཞིན་པ་མཐོང་བ་དང་།རི་མོ་དེ་ཚོ་ཧ་ཅང་ཡག་གི་བསམ་ནས་ངས་ཀྱང་རི་མོ་དེ་འདྲ་འབྲི་ཐུབ་ན་བསམ་པའི་རེ་སྨོན་སྐྱེས་མྱོང་།དེ་དུས་ཕལ་ཆེར་༡༩༨༦ནས་༡༩༧༨བར་རེད་ལ།སྐབས་དེར་ང་རང་ལོ་༡༠ཡས་མས་ཤིག་ཡིན་འདུགབར་སྐབས་ཤིག་ལ་པཎ་ཆེན་རིན་པོ་ཆེ་མཆོག་གིས་མི་མང་ནང་ཚེ་ལྷ་རྣམ་གསུམ་དང་རྗེ་ཡབ་སྲས་གསུམ།ས་སྐྱ་གོང་མ་རྣམ་གསུམ།མར་མེ་དག་གསུམ།མཁན་སློབ་ཆོས་གསུམ།ཐུབ་པ་གཙོ་འཁོར་གསུམ་སོགས་ཀྱི་ཤོག་ཐང་མང་པོ་བཀྲམ་སོང་།ཤོག་ཐང་དེ་ཚོར་བལྟས་ནས་ངས་ལྷ་སྐུ་འདྲ་བོ་བྲིས་མྱོང་།དེ་ཚོའི་ནང་ནས་ཚེ་ལྷ་རྣམ་གསུམ་འབྲི་རྒྱུ་ཅུང་སླ་བོ་འདུགང་སྒྱིས་ཚང་དགོན་དུ་ཡོད་དུས།རྒྱ་ནག་གི་བཟོ་བ་ཚོས་དགོན་པའི་ཁྱམས་ཁར་འཐེན་པའི་རས་དེའི་སྟེང་ལ་དྲ་བ་དྲ་ཤལ་སོགས་འབྲི་བཞིན་པ་དེར་བལྟས་ནས་དེ་ལ་ལད་མོ་བྱས་ཏེ་རི་མོ་བྲིས་མྱོང་།སྒྱིས་ཚང་དགོན་པ་གསར་བཞེངས་སྐབས།རྒྱ་རིགས་ཤིང་བཟོ་བ་མང་པོ་ཡོང་ནས་ཤིང་ལ་ཐིག་བརྒྱབ་ནས་ཤིང་བརྐོས་རི་མོ་རྐོ་བཞིན་འདུག་པས།ང་ཁོ་ཚོའི་གམ་དུ་ཕྱིན་ནས་ཁོ་ཚོར་ལད་བཟློས་བྱས་ཏེ་རི་མོ་བྲིས་མྱོང་།རྒྱ་རིགས་དེ་ཚོས་ང་ལ་སྐད་ཆ་མང་པོ་ཞིག་བཤད་ཀྱི་འདུག་མོད།ངས་རྒྱ་སྐད་མི་གོ་བས།ཁོ་ཚོས་ག་རེ་བཤད་པ་གོ་མ་སོང་།ཡང་སྐབས་རེར་དགོན་པའི་ནང་རྩེད་མོ་རྩེ་སྐབས།རྡོ་དང་རྡེའུ་སྒྲིག་ནས་དགོན་པ་ཡིན་ཁུལ་གྱིས་རྡོ་ཡི་ཐོག་ལ་ལྷ་སྐུ་འདྲ་བོ་བྲིས་ཏེ་རྩེད་མོ་རྩེ་བ་སོགས།ང་རང་ཆུང་དུས་ནས་རི་མོ་འབྲི་རྒྱུར་དགའ་བའི་བག་ཆགས་དང་བརྒྱུད་རིམ་འདྲ་བོ་དེ་འདྲ་ཞིག་ནས་ཡོང་བ་རེད་སྙམ།གང་ལྟར་སོ་སོའི་དགའ་ཕྱོགས་ལ་བརྟེན་ནས་བོད་ཀྱི་ཐང་བྲིས་སྒྱུ་རྩལ་རིག་གནས་ཀྱི་ལམ་དུ་ཞུགས་པ་ཡིན།